La secretària tècnica de la Comissió relaciona les reclamacions que han tingut entrada des del Ple que va tenir lloc el passat 4 de juny, que són les que els corresponen els números 233/2020 a 271/2020 i dóna compte al Ple de les actuacions realitzades de conformitat amb la valoració de les admissions que s'ha dut a terme.
Proposta de resolució de finalització de la Reclamació 122/2020 per desistiment
El senyor Josep Mir, ponent de la Proposta de resolució de finalització de la Reclamació 122/2020 per desistiment, formulada contra l'Ajuntament de Santa Coloma de Cervelló, en el marc de la qual es reclama l'accés a permisos i autoritzacions d'una determinada activitat, exposa que correspon finalitzar per desistiment exprés de l'entitat reclamant, ja que l'Administració ja li hauria facilitat la informació reclamada.
El ponent destaca que no només l'entitat reclamant hauria comunicat aquest fet a la GAIP, sinó que la Comissió també ha rebut un escrit de l'Ajuntament que acredita que ha facilitat la informació.
La Proposta de resolució de finalització de la Reclamació 216/2020 per pèrdua d'objecte, de la qual n'és el ponent el senyor Josep Mir, formulada contra l'Ajuntament Tona, en el marc de la qual es demana informació relativa a les eines utilitzades per a implementar la tramitació electrònica, recull els antecedents de tramitació d'aquest procediment i que l'Ajuntament ha lliurat la informació a la persona reclamant.
La resolució justifica que és procedent finalitzar per la pèrdua de l'objecte de la reclamació, atès que s'han esvaït els motius de discrepància jurídica que la justificaven.
La Proposta de resolució d'inadmissió de la Reclamació 218/2020, elaborada per la senyora Elisabet Samarra i interposada contra Direcció General d'Atenció a la Infància i a l'Adolescència del Departament de Treball, Afers Socials i Famílies de la Generalitat de Catalunya, en el marc de la qual es demanen els recursos econòmics transferits a persones privades per a la cura de menors, recull la motivació de la inadmissió d'aquesta reclamació, atès que s'ha presentat de forma prematura ja que la sol·licitud d'accés a la informació pública adreçada a la Generalitat de Catalunya es va presentar quan estava vigent el Reial Decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada pel Covid-19, que en la seva disposició addicional tercera disposava la suspensió general dels terminis i termes dels procediments administratius i així es va comunicar a la persona reclamant i el termini per resoldre aquesta sol·licitud no ha transcorregut en el moment de presentar la reclamació.
El senyor Josep Mir proposa la introducció d'esmenes al text que la ponent incorporarà a la resolució definitiva.
El senyor Josep Mir, ponent de la proposta de resolució de finalització de la Reclamació 237/2020 per pèrdua d'objecte, formulada contra l'Ajuntament de l'Aldea, en el marc de la qual es demana el pressupost per als espectacles amb bous, destaca els antecedents més rellevants de la tramitació i que l'Ajuntament hauria facilitat la informació a la persona reclamant durant el procediment de reclamació, fet que fonamenta la finalització per pèrdua sobrevinguda de la reclamació, atès que la discrepància jurídica que havia estat plantejada s'ha esvaït durant la tramitació.